Opel Corsa B

Opel Corsa B var en mellem starten af 1993 og sensommeren 2000 af Opel bygget minibil, som afløste forgængeren Corsa A.

Modelhistorie

Generelt 
Corsa B var kendetegnet ved et i modsætning til forgængeren stærkt afrundet karrosseridesign. Modellen kom på markedet i marts 1993 som tredørs hatchback, mens femdørsversionen med en stejlere C-søjle med modificeret bagklap og smallere baglygter fulgte i august måned samme år.

I starten kunne Corsa B kun fås med benzinmotorer på 1,2 og 1,4 liter med 45 hhv. 60 hk, hentet fra forgængeren. I Østrig var 1,4'eren neddroslet til 54 hk for at reducere ejerafgift og forsikringspræmie.

Topmodellen GSi havde igen modelseriens stærkeste motor og var udstyret med talrige udstyrsdetaljer som understregede modellens sportslige karakter, som f.eks. spoilere i bilens farve. Mellem efteråret 1993 og midten af 1994 havde modellen en 1,6-liters 16V-motor med 80 kW (109 hk). Fra midten af 1994 og frem til produktionens indstilling faldt effekten en smule til 78 kW (106 hk). I 1995 mistede modellen de GSi-typiske spoilere, men havde frem til produktionens indstilling den samme motor.

I sommeren 1997 blev motorprogrammet udvidet med en nyudviklet 1,0-liters trecylindret motor med 40 kW (54 hk) og fireventilteknik. Modellerne med denne motor havde elektrisk servostyring (EPS) for at nedsætte brændstofforbruget. 1,4-liters 8V-motoren blev i foråret 1998 afløst af en 1,2-liters 16V-motor med 48 kW (65 hk), som var baseret på samme grundkonstruktion som 1,0 12V.

På dieselsiden fandtes i starten den fra forgængeren kendte 1,5-liters sugedieselmotor med 37 kW (50 hk) og 1,5-liters turbodiesel med 49 kW (67 hk). I september 1995 blev sugedieselmotoren opboret til 1,7 liter, hvilket øgede effekten til 44 kW (60 hk). Dieselmotorerne i Corsa var ikke udviklet af Opel selv, men derimod af den ligeledes til General Motors hørende bilfabrikant Isuzu. Dieselmodellerne havde ikke servostyring, da generatoren på grund af motorens byggeform var nødt til at sidde hvor servopumpen normalt skulle have siddet.

Corsa Sport blev frem til august 1994 solgt med en 1,4-liters 8V-motor med 60 kW (82 hk), som en måned senere blev afløst af en 1,4-liters 16V-motor med 66 kW (90 hk).

På basis af Corsa B opstod senere den lille sportscoupé Tigra, bygget mellem efteråret 1994 og midten af 2001. Begge minibiler var bygget på den samme platform og havde identisk undervogn. Tigra fandtes med to forskellige motorer: 1,4 16V med 66 kW (90 hk) og 1,6 16V med 78 kW (106 hk). Andre versioner af Corsa B, herunder sedan og stationcar, blev ikke markedsført i Europa.

Facelift 
Et facelift fulgte i juli 1997 og omfattede modificerede front- og hækskørter, bredere sidebeskyttelseslister og standardmonterede sideblinklys; hjulkapslernes design og alufælgene blev ligeledes moderniseret. Kabinen fik nyt indtræk og et treeget rat med airbag. Den hidtil firkantede gearstangsknop blev erstattet af en rund og de hidtidige rammenakkestøtter bortfaldt.

Corsa B fandtes mellem efteråret 1993 og slutningen af 2001 også i en varebilsudgave under navnet Combo. Corsa B blev i oktober 2000 afløst af Corsa C.

Udstyrsvarianter

1993−1997 
Eco, City, Swing, Sport, GSi, Joy, Atlanta, World Cup, Grand Slam, Viva, Family, CDX, Vogue, Advantage og Coiffeur.

1997−2000 
Twen, Cappuccino, Vogue, Advantage, Edition 100, Edition 100 Cool, Edition 2000, World Cup, World Cup Cool, World Cup Sport, Webc@r, Viva, Snow, Young, Special, City, Trio og Twist.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Corsa B klassificeret som følger:
 1999: Som middelbilen
 2001: Mindst 20 % bedre end middelbilen
 2003: Som middelbilen
 2005: Som middelbilen
 2007: Som middelbilen
 2009: Som middelbilen
 2011: Som middelbilen
 2013: Som middelbilen

 2017: Som middelbilen

Tekniske data

Benzinmotorer 

Samtlige versioner med benzinmotor er E10-kompatible.

Dieselmotorer

Combo 

I oktober 1993 introducerde Opel modellen Combo B, som var en aflægger af den i starten af samme år introducerede Corsa B. Ligesom sin Kadett-baserede forgænger havde bilen kun to siddepladser i førerkabinen, som var åben bagtil. Derudover havde den en lukket varekasse med to fløjdøre bagtil, som kunne åbnes i næsten hele lastrummets bredde og højde.

I sommeren 1995 blev modelprogrammet udvidet med Combo Tour med en anden sæderække og ruder bagi.

Combo B fandtes med to benzin- og én dieselmotor. Benzinmotorerne var begge på 1389 cm³ og havde en effekt på 44 kW (60 hk) hhv. 60 kW (82 hk), mens dieselmotoren var på 1686 cm³ og havde 44 kW (60 hk). Den tilladte totalvægt var 1.620 kg.

I august 2001 blev produktionen indstillet. Herved "overlevede" modellen sit forbillede med et år.

Produktion på andre markeder 
Corsa B produceres stadigvæk i nogle lande, bl.a. i Sydafrika hvor den oprindelige version (i Europa frem til 1997) sælges under navnet Corsa Lite, hvor den faceliftede version (i Europa fra 1997) i Indien sælges under navne som Corsa Sail (hatchback), Corsa Joy (sedan) og Corsa Swing (Caravan/stationcar).

Hovedsageligt i sydamerikanske lande som f.eks. Uruguay sælges Corsa B under varemærket Chevrolet og har navne som Chevrolet Celta (tredørs) eller Chevrolet Prisma (sedan). Navnet på den lidt over fire meter lange lange Opel Corsa B Caravan er Chevrolet Corsa Station Wagon. Den blev bygget mellem 1997 og 2001 i Rosario, Argentina. Modellen blev kun importeret til Europa af Opel Italia, men var oprindeligt en tysk konstruktion. På det europæiske marked så Opel dog ingen salgschancer for denne model, hvorfor projektet efter få år blev lagt på hylden igen.

I Argentina sælges Corsa også af Suzuki under navnet Suzuki Fun.

I Japan og Østafrika blev Corsa B solgt under navnet Opel Vita.

Corsa blev på General Motors' fabrik ved Port Elizabeth, Sydafrika fortsat bygget frem til 2004. Da modellen der blev solgt sideløbende med efterfølgeren Corsa C, blev navnet ændret til Opel Corsa Swing. Det eneste land hvor Corsa B stadigvæk fremstilles i dag er Indien, hvor minibilen Opel Corsa Sail og stationcaren Opel Corsa Swing markedsføres.

I Kina blev sedanen fremstillet frem til 2009, og hed fra 1999 til 2005 Buick Sail og derefter Chevrolet Sail. Efter at denne model udgik, er der blevet fremstillet en ny, egenudviklet model under samme navn.

Referencer

Litteratur 
 Bil-Revyen 1994. Bilen Motor & Sport, 15. oktober 1993. .
 Automobil Revue. Katalog 1995, 1997 og 2000 (på tysk og fransk).
 Opel Corsa instruktionsbog. GM Danmark, marts 1993.
 Opel Corsa instruktionsbog. Opel Danmark, april 1995.
 Opel Corsa instruktionsbog. Opel Danmark, april 1996.
 Opel Corsa instruktionsbog. Opel Danmark, november 1998.

Eksterne henvisninger 

B
Minibiler
Forhjulstrukne biler
Biler introduceret i 1993
Biler fra 1990'erne
Biler fra 2000'erne